Najväčšia regionálna výstava zameraná na stavebníctvo, záhradu i chovateľstvo sa blíži. Uskutoční sa v Mestskej hale v Prešove od stredy 17. marca do piatka 19. marca. Záujem vystavovateľov prevýšil kapacitu, pripravené budú aj sprievodné podujatia.
PREŠOV. Novú stavbársku a záhradkársku sezónu na východe Slovenska tradične otvára výstava ABC stavebníctva - Záhrada - Chovateľ. Otvorená bude denne od 10. do 18. hodiny, od 17. do 19. marca. Na návštevníkov čaká vyše 150 domácich i zahraničných vystavovateľov. Vstup je voľný.
Prídu aj zahraniční hostia
"Zaznamenali sme nebývalý záujem vystavovateľov, viacerých sme pre nedostatok miesta nemohli na výstavu prijať. Prídu z Talianska, Nemecka, Rakúska, Poľska, Maďarska, Českej republiky a celého Slovenska," uviedol Róbert Šalata z agentúry Bocatius, ktorá výstavu pripravuje.
Upečú megakoláč s eurami
Okrem hlavnej časti ABC stavebníctva - Záhrada - Chovateľ budú na akcii rôzne sprievodné podujatia. Aj tento rok sa uskutoční súťaž v aranžovaní a viazaní kvetov (17. 3.), včelári budú mať prednášku (18. 3.) o mede, včelích produktoch a zdraví. Chovatelia pripravia výstavu poštových a okrasných holubov i exotického vtáctva. Záhradkári budú poskytovať rady a vykonávať ukážky pestovania stromčekov, skalničiek či liečivých rastlín.
"V piatok (19. 3.), v posledný deň výstavy, sa od 14. hodiny chystá veľká hostina. Žiaci a majstri odborného výcviku strednej školy Mladosť sa pokúsia upiecť 18-metrový kysnutý koláč. V ňom budú zapečené výhry. Päť šťastlivcov môže zahryznúť do päťdesiateurovky, ktorú si môžu nechať," prezradil R. Šalata a dodal, že darčeky budú pripravené aj pre prvých sto návštevníkov a všetkých Jozefov, ktorí navštívia výstavu na svoje meniny - v piatok 19. marca.
Čo bude na výstave
Čo všetko ponúkne ABC stavebníctva - Záhrada - Chovateľ? "Stavebné firmy reagujú najmä na potrebu znižovania spotreby a úspory energií. Na výstave sa prvýkrát predstaví Slovenská inovačná a energetická agentúra. Jej pracovníci radi poskytnú každému návštevníkovi rady, ako usporiť energie a tým usporiť aj nemalé finančné prostriedky," opísal hlavné zameranie výstavy organizátor.
V expozíciách stavebnej časti nájdu návštevníci široký sortiment stavebných materiálov a bytových doplnkov - markízy, žalúzie, rolety, vstavané skrine, dvere, bezpečnostné dvere, okná, strechy, bezpečnostné kamerové systémy, kozuby, katalógy rodinných domov a podobne. Pestrá bude aj ponuka záhradníckeho materiálu. Nebudú chýbať rôzne druhy kvetov, ovocných drevín, sadeníc, ale ani záhradníckeho náradia. Prezentované budú aj citrusy, palmy a ďalšie exotické rastliny. Vlastnú expozíciu budú mať aj chovatelia. Tak ako vždy, na výstave nebude chýbať ani stánok denníka Korzár.